amanoisuno/poet huggingface dataset:
有送大本淵明菊者成長句 錢時
丹葉蕭蕭秋肅肅，有人來獻淵明菊。淵明千古自高風，歲歲寒花照空谷。金鈿圓簇玉葳蕤，怳然彭澤歸來時。歸來可是知幾早，不肯爲米歸猶遲。老夫家住深山裏，彭澤知它在何許。本不曾出不須歸，冷面相看但歡喜。况此妙絕難可名，不識何者爲淵明。與客遶花行復坐，一聲幽鳥花前過。
九月朔示二小姪孫 錢時
有客踵我門，喜我得男孫。得男人所喜，爲男豈不尊。桑弧蓬矢射天地，墮地已作四方志。世上紛紛空白頭，直須了却男兒事。
採芝歌 錢時
巖花開兮香滿堂，秋旻杲杲兮秋風長。採芝一曲兮何荒唐，爲秦而遁兮出爲子房。天下有道兮登姚皇，共鯀斥兮夔龍驤。山中人兮樂時康，採芝採芝兮無褰我裳。
市橋間竹雞聲 錢時
泥滑滑，向誰語，山南山北幽林裏。一朝籠入閙廛中，猶自千聲萬聲不知止。爾勿呼，人憎汝。
宜樓晚望 錢時
宜樓望芝山，淺淺平林出。芝山望宜樓，隠隠蒼龍脊。樓中妙景山不知，山外有山樓不宜。老眼西風沒疆界，一時傾入囊中詩。
偶成 錢時
醯雞甕藏眼，鼴鼠河滿腹。啄木頭鏗敲，蝸牛角出縮。君不見浩浩無邊春，出門面面皆交親。未到地靈地，安知人傑人。
橫途歸路 錢時
山花榮，山禽鳴，綠楊碧澗聲泠泠。此時山翁尋故人，笋輿伊軋兮度密穿青，且行且止兮草軟沙平。溪雲山雨相送迎，衝口而出我詩成。
千古吟 錢時
日杲杲兮風葉翩翩，饑我禾黍兮渴飲澗泉。伏羲非畫孔非編，非有秘旨天外傳。小黠大癡亦何苦，汗牛充棟終不補。晴窗白髮一事無，獨抱遺經弔千古。
清快吟 錢時
清似秋岩琴上月，快如春峽棹前波。三間茅屋埋頭坐，一榻薰風信口歌。
巋然亭 錢時
西山紫翠入層霄，老木塵風萬竅號。會得此時亭上意，巍然非下亦非高。
登蜀阜 錢時
滿林春鳥語高低，新綠陰陰分外宜。山隠此時無一事，諸兒齊誦老夫詩。
龜石  其一 錢時
濺浪翻波濕不晴，灘頭龜石幾千春。浮屠漫演無生法，誰是庵中不死人。
龜石  其二 錢時
穹龜波暖錦江晴，不逐波流不計春。報吉報凶空火厄，可憐枯骨要靈人。
新亭落成 錢時
峭壁擎空不偶然，自從開闢我周旋。放開西北三邊地，托起東南一片天。得句謾酬康節韵，知音未斷伯牙絃。太平風蕗真堪老，不屬枯禪不屬仙。
高齋晚步 錢時
上有鷹鸇下網羅，千重雲水萬重波。安之若命心無慊，知者其天爾奈何。面面好山清凈供，聲聲幽鳥太平歌。憑誰寄語喬丞相，儘覺門中受用多。
武昌澄道寺前溪上觀魚 錢時
山溪清徹底，映日浮修鱗。人間湯鼎烹，見此一掬春。倚杖爲欣然，長淮浩無垠。寄語溪上翁，可以觀吾仁。
晚霽 錢時
斑駁天穿漏，驚奔浪疊空。山留宿雨碧，雲受夕陽紅。蠶麥關時務，鶑花怯老翁。乾坤方寸地，今古一絲風。
晚步即事 錢時
晚行叢竹下，群雀忽驚飛。一笑爲回首，拈花上翠微。
與客步月坐澗中石上 錢時
林遍山深一罅天，臨流趺坐月娟娟。此時妙音誰能領，繞石琅琅走澗泉。
十六渡 錢時
頗聞十六渡，客子良間關。一雨落澗谷，湍氣怒潺潺。我來屬秋晚，霜葉初斕斑。窈窕行竹輿，鳴禽相與閑。複嶺互交鎖，淺瀨隨回灣。路斷一罅通，石磴危躋攀。時見荷鋤者，行歌語蠻蠻。採山有薇蕨，結廬有茅菅。安知避世人，不曾巢其間。何時一枝筇，溯流到黄山。桃源事荒怪，誰謂非人寰。
蜀阜精廬無風自凉方欣然出戶見竹雞將雛砌外 錢時
薝蔔浄如洗，蒼筤清且深。依巖自幽潤，況無日影侵。亭午一升階，忽若投凌陰。涼氣颯以入，肅肅生衣襟。大火浮炎埃，虛堂抱雲林。安得冰霜顔，聽我山中吟。盤桓去未忍，砌外行山禽。一母將四雛，出沒叢草陰。我非有馴德，渠自無機心。欣然歸北窗，載弄南風琴。
新晴 錢時
宿雲穿日薄，商略作新晴。燕子先期社，海棠今日春。溪山雙白鬢，天地一閑身。無語東風裏，飛花亂撲人。
安素午睡 錢時
禾黍秋相近，溪山日自長。午窗千嶂雨，幽夢一簾香。
溪南遇雨 錢時
溪風颯颯雨霏霏，秋滿蘋汀獨步歸。丹噀園林棠葉老，錦纏籬落豆花肥。眼前風景依然在，箇裏光陰得者稀。憶著歲寒雲壑上，山禽對雨傍人飛。
邑人張孝友親歿廬墓六年有五色鳥集墓隴邑大夫張公侃旌其廬名其鄉曰移風鄉 徐洪
孝友聞張仲，貽謀直到今。六年枯血淚，五色集祥禽。表此勵頹俗，來茲生孝心。移風名不忝，茂宰意良深。
烏衣巷 羅必元
烏衣池館一時新，晉宋齊梁舊主人。無處可尋王謝宅，落花啼鳥秣陵春。
長干里 羅必元
山壠中間號曰干，此干長里盛衣冠。想應王謝朝回後，日日行人看繡鞍。
駐馬坡 羅必元
一登偉觀眇山河，下有將軍駐馬坡。不是胸中兵十萬，長江天險誤人多。
秦淮 羅必元
秦淮橫貫帝王州，萬瓦鱗鱗枕碧流。繫艇莫愁何處去，綠楊深巷有青樓。
賞心亭 羅必元
勝地分明可賞心，江山滿目飽登臨。洛陽黯淡烟雲遠，多少英雄淚染襟。
新亭 羅必元
五馬來時集宴遊，江山風景勿關愁。合思戮力中原語，對泣何須作楚囚。
南軒 羅必元
萬松盤嶺勢回環，才抱青溪浸碧山。莫道南軒專一壑，古今天下共曾顔。
鳳凰臺 羅必元
振衣快上鳳凰遊，極目中原淚欲流。慨歎興亡思太白，永言眇邈憶齊丘。烏衣已往人千古，白鷺依然月一洲。君子坐朝今在治，重恢關洛不須愁。
周處臺 羅必元
周處豪雄亦可人，勇於遷善罕前聞。區區未說除蛟虎，一念中間舜跖分。
雨花臺 羅必元
蕭帝傾心向佛家，謾言天女墜天花。蘆僧一葉橫江去，回首梁園日脚斜。
金陵作 羅必元
六朝遺跡舊山川，萬里長江當守邊。一念易驕人事廢，不關飛渡北來船。
凭高懷古 羅必元
凭高懷古思悠悠，遥想騎馿白下遊。不是龍眠圖畫裏，如今親到蔣山頭。
金蓮步 羅必元
金陵佳麗不虛傳，浦浦荷花水上仙。未會與民同樂意，却於宮裏看金蓮。
清凉寺竹 羅必元
清凉世界竹如雲，舊日君王愛此君。時代改遷龍變化，荒山啼鳥不堪聞。
卞壼墓 羅必元
節義之風古所褒，清談於晉視如毛。百年王謝丘墟了，惟卞將軍墓最高。
題半山寺 羅必元
道德文章一世師，只傷學術欠通時。不思翻動熙寧禍，却欲重修作福基。
定林寺 羅必元
罷相歸來再讀書，定林庵內守清虛。少年錯解周官處，悔殺當朝是誤渠。
題衢州順溪館 曾從龍
紅照西沉暫解鞍，偶然假館豈求安。新豐獨酌誰爲侶，坐對窗前竹一竿。
題清水寺 曾從龍
壁立崢嶸萬仞峰，騎鯨俄蛻葛陂筇。空流詩句傳千古，今在蓬萊第幾重。巖上勝游成幻夢，壁間遺跡暗塵容。山僧好把紗籠護，莫學闍黎飯後鍾。
禪師塔 陳貴誠
舊到烏回寺，相迎識短筇。重來已無跡，今去欲安從。春曉空啼鳥，巖枯吼夜龍。諸天圍繞處，重聽一樓鐘。
定業寺 胡鑒
拂雲開紫氣，窈窕入幽境。杉森若趨山，竹青無盡境。寒螿互響答，野鳥話深靜。暗水冽池光，疎風碎金影。騁懷抖黄埃，吸景別清鏡。三年面溪西，所樂尤未竟。出野山益深，佳氣爲參請。
佛牙山 胡鑒
烈火烹煎沸鼎游，夢回漸覺此身浮。坐忘三載蕉中鹿，卧護一帆天際舟。要識此心如止水，盡將塵迹送牢愁。荆溪莓蘚青無恙，待與石亭三日留。
歸釣吟 華岳
我生本是絲綸客，嘗抱絲綸釣王國。膠庠雖識姚有虞，載車未遇周西伯。抱琴歸去古江邊，江頭風月猶依然。江風刮岸岸如削，江月照人人未眠。沙平浪靜江天闊，換酒捉魚魚撥剌。有時醉椀和月吞，有時醉棹和煙撥。或唱歌，或吹笛，欵乃宮商人不識。歌聲喚徹煙水寒，笛聲清透雲霄碧。不張帆，任渠去，去到雲山深處住。雲山深處有畫圖，添箇雲山畫圖侶。不撥棹，任渠流，流入玻瓈影裏頭。玻瓈影裏迸珠玉，千斛萬斛誰能收。倦時眠，醉時舞，漁家自有神仙府。睡時蝴蝶夢莊周，舞處鷗鳶奏韶武。自舉歸釣吟，清江漠漠煙沉沉。雲藏萬壑暗水尾，風吹孤月摇天心。翠微父，翠微父，和我行歌進南浦。畫橋流水抹晴煙，殘照暮霞收宿雨。水連天，天似水，一蓑活計誰能比。楓葉飄霜鱸鱠香，楊花飛雪河魨美。也不學，姜太公，百年將至方非熊。會須年少遇真主，恢我諸夏車書同。也不學，嚴子陵，雲臺不爲冠殊勳。中興只作釣臺侶，胸中百萬知無兵。我網不似漢，漢網何太疎，也曾漏却吞舟魚。何當周密如樞機，直欲纖悉皆無遺。我鈎不似呂，呂鈎何太直，除却文王有誰識。爭如猛曲一彎腰，牽取星珠并月璧。魚膠寒齒折蒿剔，蟹螯刺指和籠烹。屠龍飪鼎口不美，斷鯨斫炙腸聊撐。
記夢 華岳
溪泠泠，皷鼕鼕，虛堂淅瀝生寒風。寒風繞我夢魂去，飛颺直上蓬萊宮。蓬萊宮殿女如玉，霓裳羽扇環簾櫳。月娥留我宴珠翠，玳筵間列花叢叢。酒酣萬象羅心胸，舉盃話別殊匆匆。青鸞命駕下空闊，一聲璫珮鳴丁東。被衣起坐周四顧，庭戶悄悄無人蹤。銀河萬里倒澄碧，冰鑑半輪斜倚空。橫江孤鶴一聲唳，喚起鄉心千萬重。
梅 華岳
衰蘭枯荷了秋色，幾向寒梢問消息。溪橋交馬斷腸時，翠袖佳人日暮歸。玉面亭亭漢宮樣，一見風流慰心賞。寒標孤絕太無情，誰爲移春上玉京。月華凄切霜華白，夜半飄香度簾額。寄聲橫笛且休吹，愁殺江南未歸客。
山水吟 華岳
閩之山峨峨，可以接穹蒼。閩士孕其秀，胸次尤難量。閩之水滔滔，可以燭妍醜。閩士生其間，其美不容口。君不見周家社稷生甫申，崧岳當年曾降神。又不見千里秀氣鍾三蘇，眉山草木皆焦枯。我生恨不由河洛，虛負三光并五岳。地靈人傑推江東，人物風流兼磊落。顧此閩之東，自古多英雄。求其爲絕稱，獨一忠穆公。公今已即世，後世誰可擬。惟有詹仲通，一人而已耳。仲通何如人，景星與鳳凰。不險亦不深，山高兮水長。
浴 華岳
龍藩地暖冬無雪，十月風光似三月。好風不動綺羅塵，人在繡幃簾半揭。酒腸拍索能回春，春潮八面香熏熏。香肌汗透披縠紋，思得滄海驅埃氛。銀鍋蟹眼生春雪，銀瓢捾破鍋心月。流霞傾入碧琅玕，香霧氤氳雲半掇。花藤織出金芙蕖，烟青藕紫堆雲盂。一聲璫珮簾鈎垂，皂盤捧出雙明珠。蠟花照入蘭湯閣，珠璣體迸紅猊活。鳳豁雲濤濯錦毛，龍翻雪浪澆銀甲。起拏裙霧圍春風，臙巾抹出桃花紅。香泉入齒潄寒玉，吐作冰雪飛長空。蒼頭急把春衫換，腕玉輕穿雲一片。出門兩腋生清風，身在嫦娥廣寒殿。
嘲熱 華岳
南方有神名祝融，髮赭面丹唇朱紅。執鞭入海驅赤龍，火車勒駕燒長空。千驂萬乘如聯轡，烈焰騰騰灼天地。九霄烜赫皆甑蒸，四海煎熬俱鼎沸。流金爍石氣不通，天下俱在紅爐中。葛衫襟濕疑有雨，羅紈柄折渾無風。祝融祝融毋太酷，天道炎凉嘗反覆。看看少皡催戍瓜，盡把凉風散煩溽。
釣鼇行 華岳
北風浩蕩滄溟闊，千萬軍聲夜潮聒。翻空濁浪鼓雷霆，舟子停蘭面如血。龍門有客何猙獰，弩目張膽殊不驚。桅檣破浪裂洋島，直欲一舉空蛟鯨。我之釣兮非世比，新月爲鈎索霞綺。先拗虹蜺爲釣竿，却把鵾鵬作香餌。欲垂未垂號鬼神，星斗無光天地昏。海靈乞命免生死，一鈎連六酬銜恩。我公萬里風煙伯，度量汪汪寰海窄。蟠胸高聳蓬萊山，壯氣直吞雲夢澤。恩波萬壑奔洪流，風帆浪楫交觥籌。金鱗照日巨如斗，四海觸物無虛舟。我生本是釣鼇客，幾歲灘頭望風色。忽聞霹靂破崑崙，便整絲綸駕航舶。我今十轄迎公開，會須舉手生風雷。不然長嘯謝水府，明月滿船歸去來。
上趙漕 華岳
太山之巔有喬松，凜凜千丈摩蒼空。風雲有會直相際，轟雷掣電蟠蛟龍。盤根錯節真天種，卿月郎星伴辰拱。高風蕭瑟涕清泉，桃李無言謾丘壟。南宮仙桂饒天香，南國蔽芾歌甘棠。大枝擎天作砥柱，小枝駕海成虹梁。六月無風天欲雨，赤龍銜火燒空宇。亭亭橫蓋指扶桑，萬壑千崖冷無暑。大椿可笑欺莊周，便指千歲爲春秋。使民若戰夏后社，用汝當作商川舟。自慚藤蔓纏林壑，未遂鷦鷯一枝樂。盤桓已喜跨高寒，更借扶摇薦鵰鶚。我聞處士方綢繆，三友簡在公寧留。蒼姬已托大夫蔭，赤子願陪丞相遊。
鄰女搔綿吟 華岳
閒窗日上三竿竹，窗下嬌娥整輪輻。匆匆未暇理雲鬟，半朵青鴉倚紅玉。青梢摘盡銀香囊，畫欄平倚斑筠筐。時將纖手翻雪霜，酥胸玉面同光芒。捧歸細捲銀成索，牽出鬆鬆雲一握。珠唇呵挺氣溫溫，鸚觜踏車聲絡絡。今年莫怪功績稀，阿嬭勒繡鴛鴦幃。如今織出秋江練，十月正好裁新衣。客心聞此愁無著，一夜清寒動寥寞。明朝爲問買一端，剪做道袍披落魄。
送商府判 華岳
比年十月君初來，梅花破雪迎君開。自從佐劍壽民脈，凋山瘵水皆春臺。去年七月君開府，燕燕鶑鶑爲君舞。五日盡蟄潭底龍，千里應無市中虎。今年二月君將歸，風牽回柳縈君衣。君衣不作回柳轉，直上雲端朝紫微。紫微有館名西掖，珠玉羅鈿瞰金碧。郎星卿月謾徘徊，箇中自是神仙宅。紫微有山名大坡，烏飛豸立冠峨峨。一聲霹靂震天地，萬里腥血流江河。紫微有旨垂丹冊，二者于斯請君擇。便須東取元化鈞，談笑從容正疆埸。君家事業銘冠裳，鸞鳳指日鳴朝陽。伊洛諸公有政事，洙泗諸子無文章。稟違展轉情難處，溪上恩波湛今古。東風吹恨入長亭，零落桃花淚如雨。
平政橋 華岳
建水合流三百里，直下富沙如撚指。溪東披拽纜過西，千丈春風怒濤起。香輪不解碾清江，造舟貫索成河梁。年年麥熟梅欲黄，連城千里皆波光。淳熙太守憂溱洧，問津日夜思無計。老農叉手願鳩工，疊石中流使民濟。金珠賣價不計緡，鎸瑕斷梓功方成。功成燕雀賀新屋，炳然萬棟輝丹青。插天螮蝀橫江尾，下壓寒潭碧無底。市聲不到畫梁間，秋色盡歸朱箔裏。我行一月無風波，今朝醉眼翻青羅。金鰲背路客揮𩍐，玉虹跨浪舟飛梭。石唇噴盡寒崖雪，雪中電掣金蛇赤。兩岸樓頭將相家，八州車馬神仙客。人言辟人推政平，故此特以平政名。我聞政事平如水，水到不平還作聲。
贈陳道人 華岳
君不見樵人王翰畫山水，一夜風雷揭窗紙。又不見長沙洞清畫龍蛇，滿軸煙雲翻撚指。二子相去數百年，筆端妙意誰能傳。雙溪道人何所授，一見筆法堪齊肩。筆一淡，輕煙映出垂楊岸。遠山依約有還無，斜照不紅秋水漫。筆一濃，黑雲萬疊翻狂風。江天日暮暗煙靄，天地星斗皆昏朦。瀟湘詩人不解語，被君吐作無聲句。何時覓取綃一縑，寫我英姿伴煙雨。
柴氏 華岳
節婦一樽酒，義士拜而受。義士一首詩，節婦雙眉皺。眉皺意何如，有難難相救。嘆我廊廟器，淹回在污陋。惠我旨且嘉，慇懃推意厚。吾今繫閩建，家貧喜鄰富。青眼到朱扉，白屋成華胄。吾聞孤竹子，周室三緘口。又聞杞梁妻，秦邦稱烈婦。此輩誠間生，世代不常有。如何天一方，同時俱輻湊。愧無八品珍，草草具籩豆。何當再拜摳我衣，巵酒恭爲兒女壽。
傷春 華岳
衣袂怯春寒，春在江南岸。我意正傷春，復被春縈絆。一雨臙脂濕，萬壑冰澌泮。撩我惜春心，與春傷爛漫。柳垂不染絲，織成愁一片。杏吐無煙火，燒碎腸千斷。憶昔腰如柳，柳腰輕易按。憶昔面如花，花面嬌難喚。人不似春芳，隨處得看翫。因春憶美人，不見徒扼腕。何時醉卧花柳中，一笑千金不容換。
百舌 華岳
流鶑一去無消息，燕怯春寒歸未得。綠窗清晝靜無人，似把衷情訴知識。上苑東風二月春，淡黄楊柳初成陰。解將一片無情舌，學盡百般能語禽。紅英紫萼紛如雪，萬姹千嬌總饒舌。莫嫌花外太啁啾，默默難酬好時節。須臾綠暗紅亦稀，伯勞杜宇鷹鸇飛。更兼獵弋恣羅網，卷舌不語全毛衣。堪嗟國士徒切直，不似幽禽明語默。何如鉗口歸山林，莫問燕南并越北。
飲仙閣 華岳
槽頭壓盡春山綠，槽下真珠瀉醽醁。騷人一笑傾蓋盤，滿面春風漲紅玉。少陵得此不欲言，乃指八子爲中仙。主人傾蓋慕此意，一閣新構堂西偏。于今世態薄于紙，何必勞心問青紫。願君醉我金屈巵，萬事過耳同風飛。醺醺和月尚栽竹，長嘯一聲歸翠微。
贈祝跛 華岳
我生多蹇難，事業冷於水。內外兩五行，醜惡諱人舉。武夷有跛者，抱術徧荆楚。摳衣忽趨隅，覿面便相許。摇手無所需，再拜拂毫楮。一詩聊贈行，無以壯箱筥。他時了功名，爲結煙霞侶。
富沙道中述懷 華岳
敗鼓非全材，毀瓦不自牧。造物兒未戲，達人火先撲。卜不到渭濱，人徒嗟海曲。彼哉真彼哉，伐盡牛山木。
驟雨 華岳
牛尾烏雲潑濃墨，牛頭風雨翩車軸。怒濤頃刻卷沙灘，十萬軍聲吼鳴瀑。牧童家住溪西曲，侵早騎牛牧溪北。慌忙冒雨急渡溪，雨勢驟晴山又綠。
別王泰之 華岳
黄塵漫漫小峰路，白石齒齒茗坑渡。相亭南來第一程，人煙蕭條歲云暮。故人小隠三家村，約我旗亭聊一樽。相逢此地復相別，明朝懷抱同誰論。
江上雙舟催發 華岳
前帆風飽江天闊，後帆半出疎林闕。後帆招手呼前帆，畫鼓輕敲總催發。前帆雪浪驚飛湍，後帆舵尾披銀山。前帆漸緩後帆急，相傍俱入蘆花灘。島嶼縈回斷還續，沙尾夕陽明屬玉。望中醉眼昏欲花，誤作閒窗小橫軸。
慰吳吉甫縣尉 華岳
子鍼如京師，一室膏鼎臠。兄室雖被戕，一妻猶可免。伯奢事行役，八子俱蹂踐。兄家禍雖劇，一女特婉孌。女死固可傷，殊未敵冠冕。妻在固全軀，喪女憂莫遣。大厦既灰飛，豐儲皆席卷。鶺鴒起嘆嗟，鸞凰徒展轉。我昔以難勤，荷兄垂勸勉。兄今以難告，倍覺淚淟涊。泛觀天之理，禍福嘗相反。有難既不死，他時非淺淺。去兄一牛鳴，爲地良非遠。不能見兄慰，面目實有靦。自料吾與兄，氣量及者鮮。胡爲蒼者天，與子獨羈蹇。
贈劉相士 華岳
班超未侯漢，誰識烏孫客。韓信已王齊，誰知長樂厄。彼亦非異術，忠諛分黑白。直道世且違，彼亦何足責。自古勳業人，把鏡惟自索。顧我灑落資，足可振翰翮。如何汗馬秋，英雄尚南謫。祇應捻胎鬼，手段不合格。古括子劉子，閲人幾千百。一見麞鼠質，便許正疆埸。知子忠且諛，愚固未暇擇。萬一符子言，亦可名簡冊。它時雙蹇馿，約子訪黄石。
誚胡同巡 華岳
岳昔游時卿，兄嘗過敝廬。捫心論事業，耐久良非虛。岳今隸城旦，氣象誠慘舒。髠黥塞糞壤，敢辱長者車。嘗聞古人交，窮達無親疎。富貴不相忘，有終還有初。與兄三載別，無日不引裾。中間喜一見，欣慰云何如。相去天一涯，雲濤疏鴈魚。忽聞夙駕回，喜色喧門閭。相聞即相別，厥意良躊躇。嘗聞郢中人，結客于樵漁。又聞淮南王，受德于刑餘。岳既不自檢，失身墮籧篨。壯士視一死，其猶爾欷歔。勢分已霄壤，孤托難相於。願兄此召還，巍然奉中除。前巖與西閣，談笑看連茹。或過趙可父，爲岳聲起居。薰風有良便，當拜平安書。
送詹仲通縣尉 華岳
秋郊送行色，執別臨清流。風神掣回柳，故故牽衣裘。吟螿附草際，催客登蘭舟。問客何所之，駕言京闕遊。愚聞京闕間，多難三春秋。閫外炙魚肉，闕內羅羊頭。鼎却吠堯犬，冠還沐楚猴。和戎重輸費，廊廟有隠憂。賑荒少儲蓄，郡國無良謀。飛蝗蔽日月，兆龜拆田疇。君以經濟材，抱負衝斗牛。家傳醫國秘，殊不諸子儔。有用即隆平，豈特爲東周。願君攄緒餘，咳唾開冕旒。管領一世雄，克復歸神州。賤子忝知遇，脫網將從游。相隨上凌煙，也勝登瀛洲。作詩告于君，君其許之不。
上詹仲通縣尉  其一 華岳
松竹不著花，密葉徒如帚。江梅不藏葉，寒花綴枯朽。獨有龍焙茶，花葉秀而耦。冰霜著羣木，凍死十八九。惟此百草靈，名可綴三友。春雷迸雀舌，夜雨滴龍口。皆萌哺啜心，誰假栽培手。惟有蔡端明，識之在蒿蔌。移根入北苑，金碧煥星斗。夸作龍鳳團，封成獻元后。問花何以報，牙舌甘鼎臼。他時子復生，爲公滌繁垢。
上詹仲通縣尉  其二 華岳
西風卷荷衣，披披不成幅。清霜拆蕙囊，冽冽已成蓿。如何獨東籬，黄華笑寒菊。物之有盛衰，循環若推轂。世事良亦然，亦豈物所欲。金鈿鎔落日，零露灑寒玉。人皆惜芳菲，誰復念幽獨。惟有陶淵明，慇懃費培沃。簪花從帽落，撚酒醉商陸。從此擅秋芳，芙桂非同錄。問花何以報，剪首薦醽醁。他時更粉軀，爲公采明目。
寄大庾郭縣尉 華岳
前年建安縣，始識韓荆州。一見辱知遇，許我嘗從游。尋幽訪赤壁，買笑陪青樓。有酒即命駕，夜飲忘觥籌。雪香飄梅花，歸駕仍遲留。送君城北隅，歲事希一周。告德雖未久，有懷奚所投。客來自錦溪，知爲藍田遊。摳衣欲趨隅，其奈風馬牛。方圖拜尺紙，文此不敏羞。乃復三不緘，獲戾于君侯。謫客干典刑，宜爾餐吳鈎。幸不畀我死，殘喘延俘囚。搜索徧中外，釋縛良無由。始思鵾鵬翼，庇我反手猶。噓燈拂毫楮，尺素馳星流。荷公三復還，惻然添我憂。許我京闕間，與我爲良謀。于今秋復冬，俟命猶置郵。西風掠天宇，魚鴈俱沉浮。未審恩波中，許我共濟不。我材襪線短，願公廣甄收。他日賓幕府，鏖戰當焚舟。公兮不我援，復駕言焉求。
嚴陵方市 華岳
浮雲掃盡天宇清，千花萬花開錦屏。好風吹皺一池綠，白鳥點破千山青。客行五里復五里，兩眼丹青間紅紫。杖屨不知行路難，人在江南圖畫裏。
月巖 華岳
六丁一鑿空雲烟，滿窟勒駕驅神僊。冰輪推出月中月，玉斧劈開天外天。便把嫦娥騎綵鳳，却呼羽客烹銀蟾。更邀王母瑶池酒，今夜廣寒同醉眠。
熱中呈楚南僧 華岳
帝炎執鞭驅赤龍，火車萬乘燒長空。長空萬里俱藴隆，流金爍石天地同。我來亭亭日當午，欲避驕陽竟無所。願求一灑楊柳枝，化作東閩萬家雨。
送春 華岳
留春無計奈春何，九十過眼如飛梭。三分二分風雨爾，十日九日愁悶呵。風前飛絮政無數，雨後落花全不多。爭如買酒速相就，君自起舞吾能歌。
僧畫 華岳
萬景峰前老禪叔，搜羅風月歸巖谷。胸中有句吐無聲，寫作生綃三四幅。
賀趙法曹 華岳
紅日轉簷花，飛鳴一聲鵲。鵲翅未離簷，有客拽鈴索。呼童急啟戶，問客意何若。客聞笑而言，法曹參計鑰。因知鵲之鳴，報我良不惡。知我門下人，一楗聊相托。如公材器大，末掾豈能縛。咫尺蓬萊宮，左右芙蓉幕。直入鳳凰池，更上麒麟閣。賤子無所需，願作揚州鶴。
野菜吟 華岳
芙蓉峰下揚雄宅，路入城闉里三百。有山無粟養鷄豚，有水無人捕魚鼈。山翁菜色流清涎，齒頰連月無腥羶。客來問我何所有，手指萬壑煙霞邊。青芹不似蘆蒿美，石芥防風空剔齒。蕨腦纔抽穉子拳，蘆牙已迸佳人指。兒童不待明朝陽，花襟路濕爭慌忙。携籠拍塞貯不盡，歸來滿袖春風香。攬衣踏破青銅鏡，挼動碧雲流一徑。漉歸銀鼎作波濤，無限春工上盤飣。
酒歌 華岳
嘗聞子美清江曲，日典春衣耽美祿。又聞太白遊長安，市上熏熏醉眠熟。風流國裏太平時，處處紅樓漾酒旗。王孫公子恣行樂，繁絃脆管相追隨。誰知寥落天涯客，笠頂清風杖挑月。芒鞋踏徧山水雄，奮身欲入黄金闕。方嗟蕭索向西園，刮面寒風雨漲天。回頭忽喜黑衣至，急破紅泥傾數船。雖無皓齒歌金縷，也掃新詩狂欲舞。兒童拍手笑攔街，應怪吳儂喜如許。長江波浪卷銀山，去去仍悲道路難。只憑一醉進未得，更借高風吹片帆。
寄敬甫葉兄 華岳
歲次丁卯秋，八月既生魄。于時謫建安，脫去未有策。忽覩星鳳光，慨然陪履舄。自謂入閩建，閲人幾千百。間有知功名，所見得邪僻。否則苟利祿，鄙猥何足責。獨我子敬甫，挺挺出蠻貊。舌端摇戈矛，筆下羅疆埸。扣以軍國秘，歷歷有奇畫。以此方定交，歸心已翰翮。送君東郭門，握手不忍釋。明年入中都，首上平戎策。甫結君相知，便念長沙謫。細草天子書，願置孤臣驛。論薦方躊躇，倚門重垂白。轍環溫凊圍，笑言方啞啞。去我兩牛鳴，恍若關山隔。去年槐花黄，郡國書貢籍。若以經濟材，俯亦從此役。白屋寄簪纓，青燈聯袵席。談笑生風雷，議論燦金碧。雪香飛梅花，歸鞍整南陌。別後殊未幾，拳拳在朝夕。君腹坦東牀，吾身繫西圜。從此嘆參商，蓬瀛非咫尺。尺紙雖屢投，奧援不我索。星次幾一周，幸我安且懌。嘗觀義與利，更相爲損益。欲論古人交，二者請君擇。不惟眼獨青，且要心同赤。此身可虀粉，此道不可易。自料吾與君，造物難棄擲。胸次蓬萊山，襟懷雲夢澤。未說詩書帥，休論文章伯。堂堂大丈夫，詎可虛竹帛。但恨不振蹤，尚此多扞格。在君當先登，挽回二千石。饑溺切君身，推解過疇昔。炎凉無異心，始終無異迹。庶幾吾二人，交情可全璧。
記夢 華岳
夜漏徹三更，夢牛入我屋。有角斷而懸，有足折而縮。驚覺細思量，讖有何禍福。兆者事之先，形者心之屬。事既兆于心，夢乃形于腹。入屋牛有蓋，爲牢事刑獄。吾今尚縲囚，其應已桎梏。體具牢方具，無足牢不足。不足意無他，示予可脫輻。去蓋只論牛，其義尤可錄。牛足不下垂，得一生可續。牛角不上橫，得某去何速。一旦忤君心，吾罪當何贖。生去氣橫秋，風馬不相逐。下裂輿地圖，上應周天宿。崢嶸挽萬鈞，其始播百穀。身雖在籠檻，志不經溝瀆。甯戚不吾歌，丙吉當吾哭。安得如齊王，過堂憐觳觫。
琴 華岳
月浸虛堂夜氣清，起聽萬籟寂無聲。輕輕拂動匣面塵，玉笋不彈風自鳴。
苦蚊 華岳
四壁人聲絕，榻下蚊煙滅。可憐翠微翁，一夜敲打拍。
次李信州七十韵 華岳
挺挺萬人傑，堂堂間世賢。胸中兵十萬，足下客三千。揚賦希三嘆，坡詩和百篇。錦囊華似衮，綵筆大如椽。隨陸縱橫舌，良平左右肩。兩驂公子服，四牡魯侯畋。量闊滄溟岸，胸蟠泰華巔。紅壇歌魯杏，白社結陶蓮。遣幣通秦好，求姻托鄭㜕。匣藏須虎兕，冠飾待貂蟬。標自龍頭奪，書由鴈足傳。不侯嗤李廣，求使短張騫。食客希毛遂，茶僧集大顛。詩材親子建，字法邁公權。黄貉蒙金絡，青驄勒寶韉。伐燕欺騎劫，聘魯慢韓穿。周室歌山甫，齊人美仲連。劍從豐水鑄，碑向峴山鎸。有頌褒唐太，無詩刺衛宣。檄堪傳代郡，節可仗居延。聽訟疎淹禁，豐財剔冗員。策從之反後，鞭著祖生先。孝有參而已，忠如丘者焉。春冰同皎潔，秋月共嬋娟。冢宰當鈞軸，將軍事櫜鞬。千官視標準，萬國倚陶甄。多士圜冠带，諸侯執豆籩。山期封泰岱，石擬勒燕然。禹甸欣環轍，堯氓願受廛。明堂歌赤紱，清廟頌朱絃。臺閣皆三益，盤盂記十愆。片言能息訟，隻手可旋乾。公昔嘗推轂，吾今尚食饘。聞鷄效劉舞，抱虎笑秦眠。蘇子舌猶在，邊韶腹尚便。牛衣懷白璧，虎節誓青氈。飲馬量淝水，屯兵料漢田。鬢星飛汴洛，血雨灑伊瀍。伊五成湯就，軻三孟母遷。雲鋤翻楚嶠，月纜繫秦川。罋有扶頭酒，厨無縮項鯿。詞源慚子美，詩社感庭堅。水陸三千里，炎凉二十年。周田纔廢井，秦陌已開阡。夜月琴三弄，春風詩一聯。自稱山宰相，人號地神仙。扣馬罹三尺，平戎授一編。鼠投當忌器，魚得偶忘筌。避地思無所，滔天罪莫湔。梁鴻方北謫，賈鵩已東旋。孫刖難謀魏，樊誅莫救燕。江天驅鳥雀，淮地迅鷹鸇。日守娵訾分，星流太白躔。瘡痍連四境，煨燼極三邊。淮浪夜翻雪，胡塵晝起煙。二陵歸培塿，百□□□□。自撫劉生几，誰思祖逖鞭。戍方興頡利，役莫□□□。宮昔嘗游泮，{陫/土}今謾嘆圜。豈知醫國手，變作□□□。楚客弓雖失，秦人璧幸全。宦途良可畏，吏鞅不□□。世變言難盡，民頑令不悛。一千新楮券，三百舊銅錢。駟馬涎流地，羣烏翼蔽天。人心徒擾擾，王道自平平。衛女歌淇澳，曹人思下泉。窮途惟自愧，當路有誰憐。作俑宜無後，追俘恐不前。詩成何太喜，舞袖欲褊𮖽。
丹青閣 華岳
未識丹青意，凭欄試解嘲。煙雲朝起陸，汀渚暮生潮。山卓數枝筆，天橫一幅綃。霞收紅暈淺，溪褪綠痕消。箇裏風煙冷，于中景物饒。飛黄凌翠閣，寒碧瞰紅橋。酒盡香凝甕，詩成錦掣標。朱衣扶客醉，翠袖殢人嬌。屏帳接千里，畫圖連九霄。長風來水尾，斜日轉山腰。赤脚支筇穩，蒼頭控馬驕。老臣今已矣，兒女總金貂。
上韓平原 華岳
君家勳業在盤盂，莫把頭顱問钃鏤。漢地不埋王莽骨，唐天難庇祿山軀。不隨召奭始求老，便學孔明終托孤。十廟英靈儼如在，謾于宗社作穿窬。
清富樓  其一 華岳
楞伽心地有瞿曇，清富名樓足可觀。買斷江山詩料足，揭開風月畫圖寬。都無一點紅塵到，便作千雙白璧看。我欲鞭馿快幽賞，白鷗盟在不憂寒。
清富樓  其二 華岳
去年清富屢求詩，今日凭闌約翠微。山带野花堪入畫，水環汀草欲成圍。一園黄菊有餘食，兩頃白雲無限衣。說與塵寰守錢虜，不勞魂夢到禪扉。
出郭 華岳
十客聯鑣出北門，馬蹄剜盡碧苔痕。從教管史占星聚，且聽盃人和月吞。我欲求仙問離坎，君當隨佛整乾坤。樽前慷慨休辭醉，明日有懷誰共論。
舍後丈地令人植花種竹悶則邀清風明月盡醉而倒 華岳
有地都來一丈餘，墾鋤元不費工夫。匝牆先種竹三本，遶檻却栽花數株。風伯喚來煩解珮，月娥邀得醉携壺。憑君試向蓬萊問，還有神仙似我無。
送周魁 華岳
昨夜霜風鼓萬兵，今朝華節照邊庭。人間元日是春日，天上魁星爲使星。且向虎囊探寸尺，却歸麟閣倣丹青。離觴不是延清夜，明日異邦長短亭。
二月二日即事 華岳
春潮昨夜沒平灘，一雨催花色半含。鴈喚元宵歸塞北，燕銜新社到江南。無歡不必遊花籍，有病何須置藥籃。只把公忠答天地，從教兒女閙冠簪。
登樓晚望 華岳
六曲朱闌瞰碧虛，淡煙秋水接平蕪。展開風月添詩料，裝點江山歸畫圖。舉足便堪馳駟馬，折腰何必問雙鳬。當年庾亮今還在，定約樓前醉一壺。
訓爨婢 華岳
十載膠庠莫怪窮，旅囊安得有從容。無錢休欠牛羊債，有酒只將魚蟹供。班頷昔嘗肥似燕，沈腰今已瘦如蜂。從今莫恣肥甘口，只擷清蔬祭豢龍。
別藍詳道 華岳
君在江東我水西，君今北去我南歸。竹孫和客凌風瘦，梅子偏他得雨肥。鶑囀好聲歸酒斚，花分紅影上人衣。相看莫作皺眉別，期子秋高賦式微。
傷春 華岳
初入京華菊薦香，途中今已過春芳。十年恰走萬餘里，兩鬢幾乎一半霜。却酒不禁春黯淡，落花愁對月昏黄。不堪夜半歸心切，更被杜鵑啼斷腸。
別子陳子 華岳
丙寅三月三十日，天子檄我南國行。蒲劍欲飛春漲急，柳綿才脫曉寒輕。事非得已初何好，物到不平終作聲。自古英雄總多難，賈梁何必怨清明。
河魨 華岳
形容初不類魚蝦，偏稱蘆蒿與荻芽。觸物可憐空怒腹，囓人無計謾聱牙。子排金粟真堪畏，乳溜玉酥何足誇。從此烹鮮督庖吏，只將鮎鳠假名它。
自嘆 華岳
自嘆身謀我獨疎，只貪風月恣歡娛。盃盤遇客隨多寡，囊橐何時問有無。萬里梯航無罥罣，十年牆屋有穿窬。從今老去無他望，綠綺一張醪一壺。
春日書懷 華岳
紫褪紅銷到海棠，幾多遊俠爲渠忙。秋聲落盞鶑調曲，春色惱人花鬭香。羝乳雖能屈蘇武，牛衣終不卧王章。男兒多少英雄氣，只對東風醉幾場。
過文脊山 華岳
百峰攢碧版橋西，眼力增明步武遲。紅映竹籬花笑客，翠翻雲幕雨催詩。蕡還及第吾何媿，廣不封侯子未思。凡物不齊皆有謂，到頭忠義是男兒。
熱 華岳
翠微家在大江東，五月鞭馿入建中。雲烈火車天欲雨，汗淹香葛扇無風。不求殿閣千間庇，却喜巖泉一線通。爲汲滿盂清齒頰，與君行盡夕陽紅。
有感 華岳
十年憂患客江城，雙鬢蕭蕭已不禁。多病不逢醫國手，感懷徒有濟時心。西風吹夢夜寒悄，黄葉滿階秋意深。休笑當年杜陵老，白頭今亦不勝簪。
悶中賡趙丞韵 華岳
壯士不同兒女曹，誰云賦性太粗豪。一編韜略進擒虎，十轄絲綸學釣鼇。劍口不磨韓信血，鼎心須刮食其膏。英雄多少不平氣，一夜朔風爭怒號。
秋宵有感 華岳
滿目秋容拂畫圖，敗荷衰柳接平蕪。西風刮地鴈聲落，寒月滿天人影孤。木耳有才持紫橐，楮皮無計換青蚨。不知此去功名事，還許封彝見也無。
過羊腸嶺 華岳
拂面東風吹夕陽，路蟠千折過羊腸。山疑隨馬回回見，花欲撩人故故香。世路與誰分曲直，人情于我自炎凉。何當更上風烟上，爲把窮途問彼蒼。
宿橫溪橋 華岳
夜宿橫溪煙靄間，眉頭歸路萬山攢。連天麥浪波千頃，撲地楊花雪一團。餘鏹不供春後醖，夾衾猶怯夜來寒。征夫莫怪車音澀，自是愁多行路難。
送倪尚書赴召 華岳
守節如初未足觀，毫釐終始實其艱。鄭公勇却樞衡貴，衛叔羞居荷橐班。冷暖萬端炊飯頃，是非一著弈棋間。江湖無限孤高客，拭目看公此召還。
宿嚴瀨 華岳
遐想高風殊未厓，艤舟夜訪子陵臺。銜山西照情何限，逝水東流夢不回。雙槳未聞卿月過，一尊先爲客星開。東都人物俱煨燼，獨有先生迹未灰。
題澤民廟 華岳
生握藩旌死象梨，澤民山下澤民谿。蒼天九重開日月，赤地千里興雲霓。寐假商宗曾得說，爵高韓信屢封齊。英雄不入蒼生眼，願借高風吹馬蹄。
早春即事 華岳
楊柳絲絲弄淡黄，怯寒燕子未歸梁。曉迷芳草騅騣濕，夜宿閒花蝶翅香。得句自慚非子美，賞音猶恐誤中郎。願言相約花前醉，莫放春容過海棠。
早行述懷 華岳
歸心夜半已飛揚，喚僕吹燈促曉粧。雞翅拍斜茅店月，馬蹄剜破板橋霜。二陵萬里埋荆棘，十廟百年生稻粱。安得有臣如祖逖，慨然擊楫誓江長。
題易村 華岳
路轉峰回覺有村，數間茅屋瞰山陰。午炊已飽翻匙玉，臘醖仍拚掛杖金。窮去作文和鬼送，興來得句倩蟬吟。一聲橫笛斜陽外，吹起江湖萬里心。
述事 華岳
心不融明遂啟疑，源流本末致交馳。谷何嘗響人相喚，岸幾曾行舟自移。枉直萬端明似鏡，是非一著錯如棋。磨心拔去誰能轉，試問諸公知不知。
述懷 華岳
我生不解覓冠裳，滿目風波祇自傷。楮券不堪供虜幣，沙籌那解足軍糧。人情在我隨多寡，世態從他自短長。只告天公乞安樂，百年隨分老農桑。
寄劉浩然 華岳
樽酒檠窗鬢髮新，別來驚見雪霜侵。幾行淚滴風前燭，一片心敲月下砧。好德未聞如好色，知人安得似知音。一書欲寄南來鴈，江闊天高無處尋。
知遇 華岳
淮陰西漢一英雄，史氏持衡論亦工。不向追亡羨蕭相，却于援死著滕公。豈知並績三人傑，皆自當時一語功。後世人材自戕賊，炎凉安得古人風。
和戎 華岳
納幣求成事已非，可堪函首獻戎墀。一天共戴心非石，九地皆塗血尚泥。反漢須知爲鼂錯，成秦恐不在於期。和戎自有和戎策，却恐諸公未必知。
自寬 華岳
十事相尋九不諧，骨窮更值五行乖。人情厚薄且隨分，世態炎凉休掛懷。家欲自豐無楮幣，爨憑誰執有荆釵。如今且任眼前過，他日功名殊未涯。
黄氏三層樓 華岳
瘦筇支我上高寒，風露淒清酒力慳。千里人邀千里月，一重樓見一重山。筵前飛雪噴焦遂，檻外行雲遏小蠻。便好翻身駕黄鵠，直將情枉扣天關。
幽居 華岳
莫問門無長者車，只圖深巷樂樵漁。一園黄落食無限，萬壑碧蓑衣有餘。鴈足北來歸訊杳，馬蹄南去故人疎。東風看整朝天旆，多少功名在故廬。
賀趙丞登第 華岳
要與宗盟立紀綱，俯從多士較文章。人材漏網無疏密，科目搜羅有短長。蟾窟一枝分玉樹，鳳池三浪出銀潢。何當推解延豪傑，爲復中原萬里疆。
梅 華岳
一年無處覓春光，杖策尋春特地忙。牆角數枝偏冷淡，江頭千樹欲昏黄。梢橫波面月摇影，花落樽前酒带香。更仗西湖老居士，爲予收拾付詩囊。
捉月仙 華岳
纜解西風拍岸顛，鴈拖秋色上航船。掛帆未作乘風客，舉棹先驚捉月仙。楚些有淵心石殞，賀狂無井眼花眠。慇懃爲酹一杯酒，斷送西江浪拍天。
呈寧次翁 華岳
王謙不事富春侯，自是薰蕕味不侔。病體隔年留枉獄，夢魂連夜逐歸舟。可憐商木遷新令，欲爲韓門復舊讐。但得此心無所愧，爲公一死亦何尤。
悶成 華岳
勿憂李廣不封侯，廣不封侯未足憂。漢鼎不烹曹操肉，吳鈎空斷伍員頭。鴻門自昔推屠狗，虎帳于今愧沐猴。千萬南陽遇徐庶，爲言豪傑尚縲囚。
別館即事 華岳
十年客裏過春光，客裏逢春分外狂。半堵碧雲蝸路濕，一簾紅雨燕泥香。銜山西日辭春閣，拍岸東風趁夜航。莫向錢塘蘇小說，東吳新髻李紅娘。
武興解舟 華岳
西風落日楚江頭，秋水已平鸚鵡洲。煙樹接天迷送旆，浪花翻雪噴行舟。三盃萬事我已飽，一日千里誰能留。見說平戎新遣使，班超投筆已封侯。
不遇 華岳
英雄不遇勿長吁，苟遇風雲彼豈拘。不向關中效蕭相，便于江左作夷吾。當知晉霸非由晉，所謂虞亡豈在虞。多少英靈費河嶽，鍾子不遇獨何歟。
紀事 華岳
鉗口刳腸未足殫，窮原探本可觀瀾。乞醯孰謂鄰非直，反矢須知友必端。暴虎欲從頭碎璧，沐猴還慮髮衝冠。積薪措火居其下，試問賈生安未安。
冬日述懷 華岳
寒入肌膚粟已生，銀河凍合水無聲。梅花漏泄春先到，風色商量雪未成。有愧何須問天理，無求方始合人情。男兒未際風雲會，辜負胸中十萬兵。
暮春述懷 華岳
一年春事已差池，又見楊花貼水飛。梁燕不憂驚午枕，箔蠶生怕誤春衣。景逢佳處須行樂，事到難時且式微。幸有黄雞并濁酒，且和風月醉柴扉。
幽居 華岳
十頃平湖一簇山，湖山佳處著朱闌。分階草色迎春綠，漱石泉聲入夜寒。不擾自然人事好，有爲方信世途難。如今休說當年事，只把心平氣定看。
謝二劉 華岳
鴈行臨慰暖如春，玉粒金包即拜恩。周粟不肥清聖肉，楚絲難繫直臣魂。二生在昔聞孤竹，一死于今愧屈原。圓簠下頒誠有謂，此情兄外更誰論。
暮春述懷 華岳
買春無計托花神，費盡榆錢不計緡。風絮飛成三徑雪，雨犂翻動一園春。有心報國從招禍，無相封侯莫怨貧。試問專壇與分社，予何人彼亦何人。
呈諸同舍 華岳
洛陽年少不知幾，十載南州賦式微。三舉不登黄甲去，兩庠空笑白丁歸。頭長賈昔過三尺，腰大巨今徒十圍。祇恐金鑾不前席，誰云無策富王畿。
寄陳士元 華岳
郊野英雄不肯收，膏粱芻豢有何謀。胡兒只怒馬黄弩，公子當求狐白裘。唐詔屢頒蕡不第，漢壇纔築信當侯。古今得喪同兒戲，何必區區嘆白頭。
貧居 華岳
貧居不暇理椽茅，只倩江山圍一遭。林鳥樂時知地僻，嶺雲閒處覺天高。春衫著破重連線，臈酒擎乾獨醡糟。且把盃盤聊自適，不須平地起風濤。
呈魯功甫 華岳
拂面東風二月天，綠楊芳草暗平川。花容著雨鬭翻錦，春色惱人催禁煙。燈夜雖然君有約，花時却恐我無緣。直須得暇來相訪，當約嫦娥伴醉眠。
勉馮著明 華岳
主憂臣辱已難堪，國事顛危况未安。溺嫂臨淵猶援手，鬭人同室尚攖冠。公如不唱從軍樂，士亦恐歌行路難。麟閣功名總勞苦，莫將行役作辛酸。
藕花 華岳
惜絲不肯織宮鞋，花月仙人謫不來。河伯借泥封玉腕，風神翻浪沃香腮。無房不許蜂留宿，有蓋嘗令鷺自開。何事冤仇結青女，一朝收拾付塵灰。
自勉 華岳
世態風波不可論，且于閒處樂天真。肥家無子堪登隴，憂國有人休問津。顔色雖蒙時借我，脚跟那解日隨人。客來若問當時事，摇手無言對北鄰。
初夏即事 華岳
陰晴未判落梅天，柳巷無人絮撲氈。滌器倒囊尋市醖，喚船挑網得溪鮮。鳥聲呼夢客千里，山色撩人句一聯。遐想故人應念我，馬蹄何處夕陽邊。
呈鍾子嚴 華岳
那條路不通長安，莫把心腸獨自剜。有釀何須兒索飲，無殽徒勸客加餐。千金不賞思歸楚，萬戶無封願識韓。大抵利名些子耳，幾多豪傑被縈絆。
寄楊渭夫 華岳
自愧材猷不足觀，獨于忠義死難干。二陵風雨誰思漢，萬里腥羶誰報韓。眼到北盟常揾血，話殘南渡欲衝冠。如何一代多人傑，稽首稱藩鼻不酸。
幽居 華岳
瀟灑幽居屋一重，入門花柳間青紅。簾嘗礙月鈎嘗掛，酒不逢花盞不空。畏愛難全公子日，雌雄誰識大王風。且將酒貨遷詩料，休問榷場通未通。
呈王君庸 華岳
主人意重出霓裳，客子愁多欲斷腸。眉黛暗傳春去恨，臉紅猶带夜來粧。竹根穉子肌膚滑，葉底荷花語笑香。多少行雲在巫峽，謾將詩思惱襄王。
寄西山 華岳
宮牆無地可穿窬，猶幸先人有敝廬。仕版可羞寧毀瓦，儒冠曾誤枉收書。供柴我合同收炭，寄食君當自辦蔬。此理曉然明似鏡，何須足下肆耕鋤。
呈李朝舉 華岳
一片忠肝照日明，濟時無策苦傷情。聱牙拊几悔南渡，和淚挑燈編北盟。漢用檄招三十郡，楚因歌散八千兵。太平若鬭生靈肉，何用生靈望太平。
小春言懷 華岳
桃李生香花滿谿，南州十月尚襜衣。春從酒罋榨將出，秋在詩囊带得歸。弓射十分方破的，棋高一著便爭機。勸君莫作等閒看，毫髮差殊事已非。
春愁 華岳
十日春愁不出門，出門春事已消魂。摘花掀帽倩人插，索酒得盃和月吞。啼鳥聲中近寒食，落花陰裏又黄昏。春來春去總休問，往事悠悠付一樽。
呈徐商卿 華岳
十年憂患謫東南，萬事于心了不關。病去只愁雙足軟，老來且喜一身閒。人情無處便生怨，天道有時猶好還。大抵久長居富貴，到頭天意亦須慳。
春遊有感 華岳
上苑春工到海棠，老夫隨分爲春忙。朱絃轉枕鶑催拍，紅粉倚欄花鬭粧。吾道幾時曾損益，人心今日自炎凉。願言相約花前醉，一聽兒童號酒狂。
憂 華岳
憂吾所謂果何憂，憂國憂家卒未休。坐法馬遷方去漢，釋囚箕子未歸周。西風萬籟聲聲恨，夜雨疎桐點點愁。有客不知吾所向，却將米價問南州。
述懷 華岳
我生胸次不塵埃，不學兒曹剛自媒。詩料雖憑風月製，宦途還聽鬼神開。十年教養猷初壯，半世功名念已灰。安得金鑾有清問，賈生何事未歸來。
套筒 華岳
作箇咿𠼳贅項咽，箇中和我萬愁牽。一筒作柄簫無竅，雙鐵爲圜扇有圈。身拜却疑人是犬，手擎還類筆如椽。從今節節能通氣，安得當爲積蓄錢。
春郊即事 華岳
東風吹動綺羅塵，翠蓋紅纓處處新。蝶翅拍開千樹雪，鶑聲催老十洲春。人生有酒須行樂，吏祿無階且食貧。歸客不須籠畫燭，醉和明月上雕輪。
雪 華岳
天低江闊水連天，上下周回一色兼。撲雀獵鷹翻白縞，得鱸漁父指青帘。馬拋玉勒瓏𤦪落，獅欠金鈴橘柚添。得句莫嫌呵凍筆，明年歲事已堪占。
題富沙廟 華岳
平政橋頭火爍空，富沙宮殿烈煙中。地形難撲徒臨水，天意能回遽反風。十里爆雷驚客夢，萬家全璧頼神功。君王注意恢神武，更乞威靈爲寶沖。
次翁正叔溪山勝游之韵 華岳
溪南風物照窗扉，溪北蘭舟纜翠微。雙槳碧雲苔浦合，一簾紅雨杏花飛。只知有酒酬佳景，却恨無繩繫落暉。更約風流衆年少，明朝依舊莫相違。
春郊即事 華岳
東風吹不斷輪蹄，處處鞦韆環珮飛。剪翠弄粧歸髻掠，亂紅翻錦上屏幃。花應笑我春嘗醉，燕解嘲人夜不歸。莫怪逢春太娛樂，人生能有幾芳菲。
悶題 華岳
此心忠義出天資，奴隸兒童莫强爲。燕雀不知鴻鵠志，牛羊徒飾虎狼皮。事當桀犬吠堯日，書在塞鴻歸漢時。拔劔問天天不語，料天還愧負男兒。
呈陳平仲 華岳
達人安分樂平生，不與陰陽造化爭。漢節有人恭且止，楚盤無客遂當行。薦公地栗三盃酒，分我天香一味羹。大抵有施須有報，木桃瓊玖愧詩評。
紙帳 華岳
主人冰雪灑胸襟，買宿銀城不計緡。春草有詩皆白雪，秋毫無夢到紅塵。月娥好作雲間侶，風伯不寒冰下人。更喜五更窗外月，梅梢分得一枝春。
兵 華岳
兵貴先人斯奪人，莫教間諜漏真情。漢因有備吳終退，秦爲無人楚始爭。卦向爻中分損益，棋於局上定輸贏。不知都督三邊者，還肯江湖問一聲。
自訟 華岳
我生素不事詼諧，檐板方頭喚不回。遇事豈容無正論，濟時未必有長材。頭雖五鼎不辭劍，口恐三緘合用枚。不是生平太剛介，有如蹤跡尚塵埃。
紀時 華岳
古今多少好英雄，未必奸邪未必忠。上黨鼎膏流地白，長平坑血濺天紅。三邊傳檄兵雖息，二榷開場貨未通。更願年豐富金帛，飽裝駝駕爲和戎。
重九 華岳
破帽無情不受吹，滿頭霜雪已如絲。菊花笑我三秋客，風物撩人九日詩。三楚膏腴已煨燼，二江皮肉更瘡痍。子卿三月無音信，鴻鴈南來何所之。
禱梅山 華岳
許我登龍尚未還，作詩更爲謁梅山。如何威惠推千載，猶使英雄困八蠻。神不提身歸虎帳，鬼須擘口動龍顔。聰明儻爲扶宗社，願借風雷頃刻間。
寄西山 華岳
姓名久不到西山，覓便無風鼻謾酸。天塹有花春堰急，地爐無火夜堂寒。青燈昔記對牀卧，白髮今羞把鏡看。見說北歸常有鴈，一書無惜報平安。
再禱梅山 華岳
梅山昔扣五通仙，曾許英雄第一籤。恰遇塵埃當擾擾，如何泥濘尚淹淹。若非推入高宗夢，須是遥分太史占。他日崧高詠申甫，一香先爲大王拈。
怒題 華岳
壯氣橫秋面渥丹，男兒未遇指休彈。賣漿豈料周分國，盜粟焉知漢築壇。脛脡未甘纏吏鞅，髑髏不信誤儒冠。夜深踢起床頭婢，和淚挑燈把劍看。
寄范茂卿 華岳
社風吹迸雨前枝，正是施工北苑時。小胯未封纔入盝，短鎗初拆半含旗。一盆臘雪分龍井，萬杵春雷入鳳池。見說貢餘山似積，小煎還肯換新詩。
題溪莊 華岳
山擁青螺出粉牆，水環銀带插溪莊。一百五日雨翻浴，三十六宮人鬭粧。蝶翅拍花催舞袖，鳳毛翻錦入詩囊。新歡舊恨知多少，且對東風醉幾場。
奇見 華岳
紅牙催拍燕飛忙，一片行雲遶畫堂。眉黛蹙成游子恨，臉紅燒斷故人腸。榆錢不買千金笑，柳带何須百寶粧。舞罷隔簾偷送目，不知誰是楚襄王。
思故人 華岳
太乙年來落冀并，幾多豪傑未成名。堯天日月計和玉，胡地山川知耀卿。盧六驅風能破屋，陳三平水可傾城。年來幕府勤延攬，何事諸兄未有聲。
呈古洲老人 華岳
衛霍勳名李杜才，纔過四十也心灰。俗塵趁少便披拂，詩料空多難剪裁。時事謾提眉便皺，家懷未說眼先開。朱簾更倩梅香掛，要放銀蟾入座來。
訓小童 華岳
飯罷令人喚小童，敢煩捉耳爲開蒙。芎茶不用焦湯點，紙被還將艷火烘。醉欲伴眠當倩月，熱求揮汗合邀風。它時我建青油幕，廉汝封侯學衛公。
郊飲 華岳
茅舍松棚隔小橋，碧帘斜掛竹籬腰。豬頭煮去和皮擘，牛肉秤來带骨燒。村酒不圖邀客醉，野花復喜向人嬌。歸舟不用撐明月，只倩西風借晚潮。
西爽 華岳
客子東南不著家，主人北里恣豪奢。夜深常倩月移竹，春老不煩風掃花。暮雨送凉歸枕簟，夕陽留客賦煙霞。何時執手闌干外，同把功名誓鏌鋣。
斗齋 華岳
八方無處著瞿曇，百合中間寄一龕。滿挹酒漿供里北，平量風月借和南。腰如可折豈徒五，涎若果流何待三。更喜小窗能就拱，夜寒江靜著山函。
呈楚南僧 華岳
剛腸未肯報平安，擬把功名一擔擔。方向杏壇逃敗北，却于蓮社得和南。香同世事炎還冷，茶類人情苦始甘。大抵久長同佛法，此心何處不瞿曇。
山居 華岳
布作寬袍竹作冠，蕭然萬慮不相關。數聲橫笛煙霄外，一箇閒人天地間。若遇急流須勇退，從教倦鳥不知還。百年富貴君休羨，得似浮生半日閒。
吳伯敘 華岳
太平官府不停囚，求劍烏衣欲刻舟。私筴是鷄難做鶴，公庭得馬便成牛。不疑若受千金謗，膠鬲當貽萬世羞。見說明公在蓮幕，不知能鑑此冤不。
讀史 華岳
史筆如衡須正持，莫教浮誕出無稽。已成帝業從烹父，未將王師休殺妻。秦逸號眠爲抱虎，劉狂名舞作聞鷄。麟經削後無全筆，磨玷吾當問白圭。
建安暮秋 華岳
斜陽望斷水平橋，古柳蕭疎己半彫。魚躍浪花翻水面，鴈拖煙練束林腰。花時無鏹能追驥，月夜有詩堪續貂。回首故鄉多少恨，亂山無數路迢迢。
三衢道中 華岳
西風吹夢落青帘，濁酒三盃路二千。別岸舟行秋色裏，故人家在夕陽邊。囊中有藥難醫國，竿上無鈎可釣賢。見說近來書籍貴，監取唐漢莫論錢。
秋望有懷 華岳
片雲如雨卷西風，綽盡遮闌眼力雄。遠水半連晴漢碧，暮霞全借夕陽紅。姓名未得聯諸子，鬢髮皤然已一翁。欲識翠微詩外意，豈徒憂國願年豐。
送李子方 華岳
亂雲推月上層樓，樓上朱簾不下鈎。雞翅拍開朱戶鎖，鴈聲喚上木蘭舟。黄花撚酒留人醉，紅葉題詩倩水流。李廣不侯人不笑，笑他人作爛羊頭。
寄兩庠同舍 華岳
昔年槌鼓扣天閽，遠謫南州七度春。大享有恩來北闕，小囚無賂脫東閩。烏衣座滿民流血，畫燭簾深案積塵。見說九重宵旰慮，長沙猶有少年人。
呈沿漕宰 華岳
長亭不作馬蹄迂，一葉孤蓬入帝都。星布關津皆自放，雷封纂節獨相拘。可憐罔市千般有，誰信虛舟一物無。爲祝琴堂早催發，片帆連夜過姑蘇。
九日 華岳
禾落西風黄葉飛，子卿無信鴈來遲。凄凉自笑劉思父，慷慨難追杜牧之。歸興十分濃似酒，愁腸一縷亂如絲。憑君細把茱萸問，此會明年健有誰。
戲呈趙可父 華岳
少年場屋擅詞鋒，審讞無私只奉公。夜月蘭宮無宿曜，秋霜蓮幕有春風。明堂難毀周公制，鄉校猶存子産功。文德自來能服遠，更煩劉向爲和戎。
挽吳夫人 華岳
鸞驂不是厭塵凡，王母瑶池促駕還。家在兩三千里外，人生一十六年間。好隨神女游舒水，難伴文君歸蜀山。試向仙源問消息，桃花零落水潺潺。
巖桂落英 華岳
凈掃庭階襯落英，西風吹恨入蓬瀛。人從紫麝囊中過，馬踏黄金屑上行。眠醉不須鋪錦褥，研香還解作珠纓。宮娥未許填溝壑，收拾流酥浸玉罌。
牢城述懷 華岳
江外音書久不來，重城昏鼓又相催。眼前螢掣簷前電，耳底蚊轟屋底雷。乃事類棋方入局，此心如火已成灰。憑君試問吳元白，老寇東川回未回。
重午 華岳
虎眼龍鬚午未乾，楚臣遺淚尚潸潸。梅天有雨金丸重，麥地無風翠浪閒。蒲解梟風豈梟賊，符能驅祟不驅姦。一樽菖酒呼天問，何事男兒鬢漸斑。
有觸述懷 華岳
英雄還要識英雄，不識英雄總是空。投鼠在人當忌器，見鴻非我獨彎弓。情從忠佞分輕重，事戒恩威戾始終。說與翠微休截截，三緘從此更須工。
巖桂 華岳
西風吹老碧蓮房，萬壑風流拆麝囊。謾與籬花爭曉色，肯教盆蕙壓秋芳。月中有女曾分種，世上無花敢鬭香。要識仙根迥然別，一枝開傍郄家牆。
偶成 華岳
一別京華近十年，此心無日不悠然。嗅梅得句天然巧，把酒開懷地自偏。鐵硯不須兵十萬，銅盤何用客三千。功名自有風雲會，不遇風雲毋自煎。
寄王士貴 華岳
畫橋相送百花春，轉眼孤鴻逐斷雲。別後有誰能顧我，客中無日不思君。風前花影嘗興念，月下桐聲久不聞。見說近來多好况，一書無惜寄云云。
發書與幼弟及坦齋 華岳
風煙世事不堪聽，勿謂封侯勝白丁。老眼隔年新舊曆，歸心連夜短長亭。一聲蜀鳥驚胡蝶，十幅蠻花寄鶺鴒。更向坦齋夫子道，近來雙鬢已星星。
寄王清之 華岳
封書漢上寄清之，却恐清之漢上歸。千里謾懷明月共，寸心常伴白雲飛。湘妃有淚能斑竹，周士無心戀采薇。安得一緘飛海嶠，與兄聯轡上淮淝。
感應王祠 華岳
如神正直護縲囚，當代公卿總合羞。疏紙未燒謀已遂，爐香方爇病先瘳。乞靈屢假三更寐，釋縛常封萬戶侯。待得有勳書竹帛，一封當爲薦宸旒。
寄張舍人 華岳
萬冤無計徹天衢，三尺金科謾卷舒。公不戴星馳駟馬，民將指日就枯魚。黄堂宴妓不加意，丹陛慮囚空有書。見說羣烏廣瞻聽，如何公論尚躊躇。
禱富沙 華岳
十年蹤跡淖泥沙，爲炷靈香禱富沙。萬里無由詣霜闕，一書聊欲爲星槎。解驂許我來齊晏，釋縛從君問左車。他日橫飛上麟閣，行祠當爲建京華。
謝劉判院 華岳
細軸濃雲寄矮齋，蒲團和氣忽驚回。一牀浪捲芙蓉皺，十幅香重錦繡開。不怕夜寒侵斗帳，却愁春夢到陽臺。感恩未作瓊瑶報，先把新詩寄小梅。
寄苕溪故人 華岳
昔年分袂霅川東，繫馬花梢撲亂紅。解珮送行情怏怏，舉盃言別恨匆匆。中人以上誰知我，北斗以南惟有公。此去東閩有良便，一書無惜慰羈窮。
不禱 華岳
不炷靈香不誦經，兆盃籤榜總欺人。窮通只合從天地，禍福何須問鬼神。命到死時生莫倖，事當直處曲還伸。從今若問開先事，桃李無言二月春。
送提舉陳工部 華岳
溪風拂拂卷征衣，溪上攀轅恨馬遲。蝗不入閩今已矣，碑無留峴古求之。泉知送客聲猶咽，燭昧留人淚謾垂。願速長沙還賈誼，爲公江上斬鯨鯢。
悉事 華岳
欲歸未去兩紛拏，何事回天力未加。九牧誰爲十羊主，百冠當念一人髽。肘邊有石心雖切，腰下無錢手謾叉。千萬有人逢伯樂，爲言龍種尚盤車。
呈陳信父 華岳
老來百計總無成，當路時官懶問名。國事只將心事比，今人難作古人評。蒼頭笑我樽無佐，白髮欺人鑷又生。惟有建溪知客意，過灘時作不平鳴。
寄江子崗 華岳
秋夜封書上子崗，別來化日又舒長。只知電燭兩經月，不覺星毛半欲霜。竹葉照人凝盞滑，梅花撩客透籬香。知他詩債曾償未，料得尋春日日忙。
書太乙編年卷尾 華岳
年來太乙犯咸池，三式編年事可疑。西北膏腴從脯腊，東南皮肉恐瘡痍。堯天日月期無已，胡地煙雲歲有之。更向江湖問同志，中原何日是歸期。
怒成 華岳
舌端豪氣吐長虹，四海一身無處容。不向北山求刺虎，便從南海學屠龍。鼎須劉闢方成器，劍到魏齊那是鋒。欲抱不平朝玉帝，夢魂飛上祝融峰。
楮衾 華岳
霜風剪水作冰花，織出吳綾不用梭。十幅曉雲藏處士，一牀秋水浸嫦娥。直疑天上無青女，却信人間有睡魔。更向屏山畫梅竹，紅塵還有此風麽。
勉趙法曹 華岳
銀潢河海浸崆峒，君獨軒昂萬派中。北鄙虎牢今子産，東山狼跋古周公。固知魯衛封同姓，合向燕秦策異功。我欲誓江同擊楫，中流不惜伴英雄。
獄中責廷尉  其一 華岳
重門有路透泉關，便合摳衣問比干。愧我直言難媚竈，從渠怒髮自衝冠。烏臺有月身何及，犴獄無天淚謾彈。自恨不逢包孝肅，此身那許報平安。
獄中責廷尉  其二 華岳
吾巾不是不冠儒，曾被儒冠幾誤予。鐵硯不磨天地軸，毛錐難復帝王居。當傳衛霍無傳秘，却著韓曹不著書。堪笑蒼生無眼力，不知豪傑在樵漁。
挽戚虛中 華岳
夢裏匡廬興未闌，轉頭世事已辛酸。肥家有術疑非藥，漉酒從人笑不冠。鴈序向人羣已失，鳳雛過眼影何單。不堪回首原頭路，一塢松楸生暮寒。
寄盧進士 華岳
丈夫策定在吳鈎，浪把橋門作勝遊。綵筆誤人隨驥尾，錦標還我占鼇頭。關山夢寐三千里，竹帛功名四十秋。安得九重容借箸，盡將軍國爲前籌。
九日言懷 華岳
凄凄天氣間炎凉，破帽翻風客鬭狂。酒味暗消黄蘂辣，鴈聲喚得菊花香。三京昔擬恢同軌，九日今猶客異鄉。更仗阿誰上沙漠，爲予申意郭汾陽。
呈鄱陽趙及甫 華岳
不學炎凉不自謀，動和權勢作仇讐。筆鋒带怒摇山岳，劍氣銜冤射斗牛。龍虎榜中當擢第，麒麟閣上合封侯。功名未入男兒手，誰肯甘爲郡督郵。
九日溪樓遠望 華岳
西風寥落做重陽，人在東南水一方。地僻阻它鴻鴈信，天寒撩我菊萸觴。江澄素練魚翻赤，葉剪紅綃蟹結黄。不是倚闌迷望眼，欲憑歸鴈問蘇郎。